Tuurin kyläkauppias Vesa Keskinen poltti päreensä Paavo Väyryselle, joka aikoo ottaa käyttöön 10 markan rahakkeen.

Paavo Väyrynen lanseerasi oman rahakkeen.

Vesa Keskinen sanoo omistavansa oikeudet sanapariin Suomen markka.

Väyrynen ihmettelee Keskisen kommentteja.

Tällainen on Paavo Väyrysen juhlarahake.

Europarlamentaarikko, keskustan kunniapuheenjohtaja Paavo Väyrynen ilmoitti viime perjantaina ryhtyvänsä kauppaamaan 10 markan rahaketta 10 euron hintaan. Kertyneet varat menevät Väyrysen perustaman kansalaispuolueen rahoittamiseen.

Rahake kelpaa maksuvälineeksi kansalaispuolueen järjestämissä tilaisuuksissa sekä Väyrysen Pohjanranta-yhtiössä. Kyseessä on paikallisraha tai rahake, jolla ei ole virallista maksuvälineen asemaa.

Paavo Väyrysen suunnitelma sai kyläkauppias Vesa Keskisen nousemaan takajaloilleen. Hän kertoo omistavansa tavaramerkin sanapariin " Suomen markka " . Kyseinen tavaramerkki on todellakin rekisteröity Keskisen yritykselle Veljekset Keskinen Oy.

- Väyrynen yrittää viedä suojelemani Suomen markka -tuotemerkin omiin tarkoituksiinsa. Jos hän ei luovu kansan riistämisestä, niin lähden oikeudellisiin toimiin. Minulla jos kenellä on kokemusta oikeusasioista.

- Paavo Väyrynen on tehnyt kyseenalaisen teon rahastaakseen kansaa. Suostun keskustelemaan Suomen markasta vain presidenttimme kanssa, sillä kysymyksessä on kansallisomaisuus jota käytetään ainoastaan isänmaamme hyväksi, Keskinen jyrähtää.

”Olen rekisteröinyt markan”

Vesa Keskinen sanoo omistavansa tavaramerkin sanapariin Suomen markka. ATTE KAJOVA

Keskinen vakuuttaa rekisteröineensä Suomen markan virallisesti muutamia vuosia sitten turvatakseen sen tulevaisuuden.

- Kun taannoin tein rekisteröinnin, piti asiaa hoitanut nainen minua hieman hulluna. Hän sanoi, ettei Suomen markkaa voi rekisteröidä. Vastasin hänelle ettei se ei ole enää virallinen valuutta, se on vain sanapari. Kerroin hänelle, että markka pitää turvata ennen kuin joku taho alkaa käyttää sitä hyväkseen. Postista tuli muutaman kuukauden kuluttua hyväksytty päätös asiasta.

- Puolue on tietoisesti hyökännyt minua kohtaan varastamalla tuotemerkkini aikomuksenaan lypsää kansalta rahaa vetoamalla isänmaallisuuteen.

Paavo Väyrenen arvelee Vesa Keskisen hakevan kommenteillaan itselleen julkisuutta. JENNI GÄSTGIVAR

Keskinen kuvailee, että Suomi, itsenäisyys, sotaveteraanit, Suomen markka ja koko historiamme ovat hänelle pyhiä asioita.

- Kun arki koittaa, niin lakimiehet keskustelevat keskenään. Paavo Väyrynen ei tule käyttämään omistamaani tuotemerkkiä oman uransa rahoitukseen. Istun tarvittaessa hänen kanssaan oikeudessa.

- Paavo Väyrynen teki nyt ratkaisevan virheensä. Totean Juha Vuorisen sanoin: " Minulle ei vittuilla " , vaikka lopetin kiroilemisen 15-vuotiaana, Keskinen kiteyttää.

Vesa Keskinen hakee julkisuutta

Paavo Väyrynen ei näe ristiriitoja Keskisen rekisteröinnin ja rahakkeensa kanssa.

- Emmehän me puhu Suomen markasta vaan kysymyksessä on 10 euron arvoinen juhlaraha, rahake, jonka toisella puolella lukee 10 markkaa, Väyrynen sanoo.

Tätä raha näyttää. POHJANRANTA

- Keskinen pyrkii tuollaisilla lausunnoilla saamaan itselleen julkisuutta. Ilmeisesti hänellä ei ole sitä tarpeeksi.

Väyrysen mukaan hänen rahakkeensa on riemukkaan vastaanoton, satoja rahakkeita on jo myyty ja ihmiset ovat siitä innostuneita.

- Sain yhdeltä taksimieheltäkin sähköpostia, jossa hän kertoi olevansa valmis hyväksymään rahakkeen maksuvälineenä, Väyrynen kertoo tyytyväisyyttä äänessään.

Väyrynen uskoo, että ajan myötä 10 euron arvoinen rahake nostaa arvoaan. Sekaannusten välttämiseksi, kun sitä kutsutaan rahakkeeksi, ei rahaksi.

- Mutta vähän ihmettelen Keskisen pyrkimyksiä tässä asiassa, ja siinä miten hän pyrkii hyödyntämään Suomen markkaa.